วิตกหนี้กรีซหนุนราคาทองคำปิดวันศุกร์เพิ่มขึ้น 5 ดอลล์
สัญญาทองคำตลาดนิวยอร์กปิดเพิ่มขึ้นเมื่อวันศุกร์ที่ผ่านมา (17 เม.ย.) เนื่องจากนักลงทุนเข้าซื้อทองคำซึ่งเป็นสินทรัพย์ปลอดภัย หลังเกิดความกังวลมากขึ้นเรื่อยๆว่ากรีซอาจผิดนัดชำระหนี้
20 เม.ย. 2558

สำนักข่าวอินโฟเควสท์รายงานว่า สัญญาทองคำตลาดนิวยอร์กปิดเพิ่มขึ้นเมื่อวันศุกร์ที่ผ่านมา (17 เม.ย.) เนื่องจากนักลงทุนเข้าซื้อทองคำซึ่งเป็นสินทรัพย์ปลอดภัย หลังเกิดความกังวลมากขึ้นเรื่อยๆว่ากรีซอาจผิดนัดชำระหนี้
ทั้งนี้ สัญญาทองคำตลาด COMEX (Commodity Exchange) ส่งมอบเดือนมิ.ย. เพิ่มขึ้น 5.1 ดอลลาร์ หรือ 0.43% ปิดที่ 1,203.10 ดอลลาร์/ออนซ์, สัญญาโลหะเงินส่งมอบเดือนพ.ค. ขยับลง 5.5 เซนต์ หรือ 0.34% ปิดที่ 16.229 ดอลลาร์/ออนซ์ และสัญญาพลาตินัมส่งมอบเดือนก.ค. บวก 8.3 ดอลลาร์ หรือ 0.72% ปิดที่ 1,167.50 ดอลลาร์/ออนซ์
นักลงทุนวิตกกังวลเกี่ยวกับสถานะการคลังและความสามารถในการชำระหนี้ของกรีซ หลังจากสำนักงานสถิติแห่งชาติกรีซรายงานว่า ฐานะการคลังสาธารณะของกรีซในปี 2557 ย่ำแย่ลงกว่าที่คาดการณ์ไว้ในตอนแรก ซึ่งจุดปะทุความกังวลว่ากรีซมีแนวโน้มที่จะผิดนัดชำระหนี้ในเดือนหน้า
ขณะเดียวกัน สแตนดาร์ด แอนด์ พัวร์ (S&amp;P) ประกาศลดอันดับความน่าเชื่อถือระยะยาวของกรีซลงสู่ระดับ CCC+ จาก B- พร้อมกับเตือนว่า ภาระหนี้สินและพันธกรณีด้านการเงินอื่นๆของกรีซนั้น จะได้รับผลกระทบ หากกรีซไม่เดินหน้าปฏิรูปเศรษฐกิจในเชิงลึก หรือหากภาระหนี้สินของกรีซไม่ได้รับการบรรเทา นอกจากนี้ การปรับตัวลดลงของตลาดหุ้นทั่วโลกยังเป็นปัจจัยหนุนให้นักลงทุนเข้าซื้อทองคำซึ่งเป็นสินทรัพย์ที่ปลอดภัยกว่า